Απόφαση της Επιτροπής

της 27ης Μαρτίου 2002

σχετικά με ορισμένα προστατευτικά μέτρα ως προς ορισμένα προϊόντα αλιείας και υδατοκαλλιέργειας τα οποία προορίζονται για κατανάλωση από τον άνθρωπο και εισάγονται από το Μυανμάρ

[κοινοποιηθείσα υπό τον αριθμό Ε(2002) 1302]

(Κείμενο που παρουσιάζει ενδιαφέρον για τον ΕΟΧ)

(2002/249/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της ευρωπαϊκής αρχής για την ασφάλεια των τροφίμων και τον καθορισμό διαδικασιών σε θέματα ασφαλείας των τροφίμων(1), και ιδίως το άρθρο 53 παράγραφος 1,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(2), και ιδίως το άρθρο 22 παράγραφος 1,

Εκτιμώντας τα ακόλουθα:

(1) Όσον αφορά ειδικότερα τα τρόφιμα, το άρθρο 53 παράγραφος 1 στοιχείο β) σημείο iii) του κανονισμού (ΕΚ) αριθ. 178/2002 προβλέπει τη θέσπιση των ενδεδειγμένων ασφαλιστικών μέτρων όταν είναι προφανές ότι τα τρόφιμα που εισάγονται από τρίτη χώρα είναι πιθανό να αποτελέσουν σοβαρό κίνδυνο για την ανθρώπινη υγεία, την υγεία των ζώων ή το περιβάλλον.

(2) Σύμφωνα με την οδηγία 97/78/ΕΚ, πρέπει να θεσπιστούν τα απαραίτητα μέτρα όσον αφορά την εισαγωγή ορισμένων προϊόντων από τρίτες χώρες εφόσον εκδηλωθεί ή αναπτυχθεί οποιοδήποτε φαινόμενο που ενδέχεται να συνιστά σοβαρό κίνδυνο για την υγεία των ζώων ή του ανθρώπου.

(3) Ανιχνεύθηκε η παρουσία chloramphenicol σε γαρίδες προοριζόμενες για κατανάλωση από τον άνθρωπο, οι οποίες έχουν εισαχθεί από το Μυανμάρ.

(4) Επειδή η παρουσία της εν λόγω ουσίας σε τρόφιμα αντιπροσωπεύει δυνητικό κίνδυνο για την υγεία του ανθρώπου, προτείνεται να υποβληθούν όλες οι παρτίδες γαρίδων που εισάγονται από το Μυανμάρ, σε δειγματοληψία και να πραγματοποιηθεί ανάλυση στο δείγμα, έτσι ώστε να καταδειχθεί η καταλληλότητά τους για βρώση.

(5) Με τον κανονισμό (ΕΚ) αριθ. 178/2002 προβλέφθηκε ένα σύστημα ταχείας ανταλλαγής πληροφοριών για τα τρόφιμα και η προσφυγή στο σύστημα αυτό ενδείκνυται για την υλοποίηση της υποχρεωτικής ανταλλαγής πληροφοριών που προβλέπεται στην οδηγία 97/78/ΕΚ.

(6) Η παρούσα απόφαση θα επανεξεταστεί με βάση τις εγγυήσεις που θα παρασχεθούν από τις αρχές του Μυανμάρ και τα αποτελέσματα των αναλύσεων που διενεργούνται από τα κράτη μέλη.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση εφαρμόζεται για τις γαρίδες που εισάγονται από το Μυανμάρ.

Άρθρο 2

1. Τα κράτη μέλη χρησιμοποιώντας κατάλληλα σχέδια δειγματοληψίας και μεθόδους ανίχνευσης θα υποβάλουν κάθε φορτίο γαρίδων που εισάγεται από το Μυανμάρ σε χημική ανάλυση, έτσι ώστε να διασφαλίζεται ότι τα εν λόγω προϊόντα δεν παρουσιάζουν κίνδυνο για την υγεία του ανθρώπου. Η ανάλυση αυτή πρέπει να διενεργείται ειδικότερα με σκοπό την ανίχνευση της παρουσίας chloramphenicol.

2. Τα κράτη μέλη ενημερώνουν αμέσως την Επιτροπή σχετικά με τα αποτελέσματα της ανάλυσης που αναφέρεται στην παράγραφο 1, κάνοντας χρήση του συστήματος έγκαιρης προειδοποίησης για τα τρόφιμα, το οποίο θεσπίστηκε με τον κανονισμό (ΕΚ) αριθ. 178/2002.

Άρθρο 3

Τα κράτη μέλη δεν επιτρέπουν την εισαγωγή στο έδαφός τους ή την αποστολή σε άλλο κράτος μέλος, των προϊόντων που αναφέρονται στο άρθρο 1, παρά μόνο εφόσον είναι αρνητικά τα αποτελέσματα των αναλύσεων που αναφέρονται στο άρθρο 2.

Άρθρο 4

Όλες οι δαπάνες που προκύπτουν από την εφαρμογή της παρούσας απόφασης βαρύνουν τον αποστολέα, τον παραλήπτη ή τον πράκτορά τους.

Άρθρο 5

Τα κράτη μέλη τροποποιούν τα μέτρα που εφαρμόζουν στις εισαγωγές προκειμένου να συμμορφωθούν με την παρούσα απόφαση. Πληροφορούν αμέσως την Επιτροπή σχετικά.

Άρθρο 6

Η παρούσα απόφαση θα επανεξεταστεί με βάση τις εγγυήσεις που θα παρασχεθούν από τις αρμόδιες αρχές του Μυανμάρ και τα αποτελέσματα των αναλύσεων που αναφέρονται στο άρθρο 2.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 27 Μαρτίου 2002.

Για την Επιτροπή

David Byrne

Μέλος της Επιτροπής

(1) ΕΕ L 31 της 1.2.2002, σ. 1.

(2) ΕΕ L 24 της 30.1.1998, σ. 9.